‹‹በውስጥ ፖለቲካ አለመስማማት መብት ቢሆንም በህዳሴ ግድቡ አለመስማማት ግን የአገር ክህደት ነው››  ዶክተር ደመቀ አጭሶ የፖለቲካል ሳይንስና ዓለም አቀፍ ግንኙነት ምሁር
አዲስ አበባ፡- በአገር ውስጥ ፖለቲካ አለመስማማት መብት ቢሆንም በታላቁ የኢትዮጵያ ህዳሴ ግድብ ዙሪያ አለመስማማት ግን የአገር ክህደት ብቻም ሳይሆን ወንጀልም ጭምር ነው ሲሉ በአዲስ አበባ ዩኒቨርሲቲ ፖለቲካል ሳይንስና ዓለምአቀፍ ግንኙነት ትምህርት ክፍል መምህርና የዩኒቨርሲቲው የውጭ ግንኙነት ቢሮ ዳይሬክተር ዶክተር ደመቀ አጭሶ ገለጹ። 
ዶክተር ደመቀ በተለይ ከአዲስ ዘመን ጋዜጣ ጋር ባደረጉት ቃለ ምልልስ እንደተናገሩት፤ በአገር ውስጥ ፖለቲካ አለመግባባት መብት ነው። ብሔራዊ ጥቅም በሆነው በታላቁ የኢትዮጵያ ህዳሴ ግድብ መለያየቱ ግን ክህደት ብቻም ሳይሆን ወንጀልም ጭምር ነው። 
‹‹አንድ ትልቅ ስጋት የሆነው እንደ አንድ አገርና ሕዝብ አንድ የፖለቲካ ማህበረሰብ መፍጠር አለመቻላችን ነው፤ ይህም ይቆጫል፤ በጣምም ይከብዳል›› ያሉት ዶክተር ደመቀ፣ ‹‹ግብጾች ከዚህ የተነሳ ጎረቤት አገርን በመጠቀም ብቻ ሳይሆን እጃቸውን በቀላሉ በአገራችንም ውስጥ ማስገባት ይችላሉ›› ብለዋል። ለዚህ ምክንያቱ ደግሞ በርካታ አለመግባባቶችና መለያየቶች መታየታቸው እንደሆነ አስረድተዋል። ስለዚህ ‹‹በውስጥ ፖለቲካ አለመግባባት መብት ቢሆንም፣ በብሔራዊ ጥቅም ግን መለያየቱን ትተን ወደመስማማት ካልመጣን አገርን እንደመካድ ይቆጠርብናል›› ሲሉ አስገንዝበዋል። 
እንደ ዶክተር ደመቀ ገለጻ፤ የታላቁ የኢትዮጵያ ህዳሴ ግድብ ጉዳይ የህልውና ጉዳይ ነው፤ የክብርም ጉዳይ ጭምር ነው። በዲፕሎማሲውም ሆነ በኢኮኖሚ አቅምን ከፍ የማደረግም ምስጢር ነው። ይህ በመሆኑም ነው ግብጾች በዓለም ደረጃ የተቻላቸውን ያህል ግድቡን የማጠልሸት ሥራ የሚሰሩት። ከዚህም ባለፈ በአገር ውስጥም እጃቸውን ሰደው ያሻቸውን እንዳያደርጉ ከወዲሁ መንቃትን ይጠይቃል። የቱንም ያህል በአገር ውስጥ ነገር መግባባት ባይቻልም እንኳ በግድቡ ዙሪያ ግን ወጥ አቋም ሊኖር የግድ ነው። የተረጋጋ ሰላም መኖር የሚችለው ጠንካራ አቋም ሲኖር ጭምር ነው። 
‹‹አለዚያ ግን ዘመነ ዴሞክራሲ ነው በሚል አስተሳሰብ፤ የሕዝብን ክብርና ጥቅም የሚያሳጣን አካሄድ ከተከተልን የሚመጣው በጣም ከባድ ነገር ነው። ስለዚህ በጣም የሰለጠነ ማህበረሰብ መመስረት አለብን። ብሔራዊ ስምምነቱም መኖር አለበት። የተረጋጋ ሰላምና ዴሞክራሲ ሲሰፍን በራሱ ጊዜ የግብጽ ጫናም እየቀነሰ ይመጣል። ጫናው ቢበረታ እንኳ ስምምነቱና አንድነቱ ካለ የምንመክትበት መንገድ እየተጠናከረ መሄድ ይችላል። ስለዚህ ለኢትዮጵያ የቴክኒክ ቡድኑና ተደራዳሪ አካሉ አቅም መሆን ከፈለግን ብሔራዊ ጥቅማችንን ለይተን ልናውቅ ይገባል›› ሲሉ ተናግረዋል። 
እርሳቸው እንደገለጹት፤ ኢትዮጵያ ያለችበት ጂኦፖለቲክስ ለግብጽ ጣልቃ ገብነት ምቹ ሁኔታን ፈጥሯል። እንደሚታወቀው ደግሞ የኢትዮጵያ ጎረቤት አገሮችም በኢኮኖሚው ዘርፍ ብዙ ያደጉ አይደሉም። በዲፕሎማሲው ረገድም ቢሆን የዚያን ያህል የጠነከረ ነገር የላቸውም። ቀጣናው ራሱ የሚፈረጀው የግጭትና የትርምስ ተብሎ ነው። ስለዚህ ግብጾች በቀጥታ ውሃ ላይ እጃቸውን ከማስገባት ይልቅ ኢትዮጵያ እንዳትረጋጋ የመስራት ስትራቴጂን ይከተላሉ። ምክንያቱም መረጋጋት ካለ ፊትን ወደልማት ማዞር አለ። ስለሆነም ኢትዮጵያን ላለማረጋጋት እነሱ እንዳማራጭ የሚጠቀሙት በተልዕኮ መዋጋት፣ ቀጣናውን የትርምስ ማድረግ፣ የተረጋጋ መንግሥት እንዳይኖር ማዋከብ፣ በቀጣናው ዙሪያ ደግሞ የእርስበእርስ ጉርብትና እና ትስስር እንዳይጠነክር ማድረግ በተጨማሪም አንዱ ሌላውን እንዲጠራጠር ማድረግ ሲሆን፣ ግብጾች ደግሞ በዚህ ተክነውበታል። ይህን ሲያደርጉ ብቻቸውን ሳይሆን በአንዳንድ አረብ አገራት ታግዘውም ጭምር ነው።
‹‹ኢትዮጵያ ውስጥ በብሔራዊ ጉዳይ የሚፈለገውን ያህል ያለመጠናከርና የፓርቲዎች መፈረካከስ ራሱ ሌላ አደጋን የሚጋብዝ ነው›› ያሉት ዶክተር ደመቀ፣ግብጾች ከውስጥም ከውጭም የሚፈጠሩ መልካም አጋጣሚዎችን በመጠቀም ኢትዮጵያ እንዳትረጋጋና ሰላሟን እንዳታገኝ እንዳያደርጉ ማሰብ የግድ እንደሆነ አመልክተዋል። ግብጾች፣ ኢትዮጵያ ፊቷን ወደልማት እንዳታዞር የማድረግ ፍላት ስላላቸው ቢቻል ደግሞ ግድቡ ውሃ እንዳይሞላና እንዳይጠናቀቅም ፍላታቸው እንደሆነ አስታውሰው፤ ኢትዮጵያውያን ግን በትብብር መስራትና በአገር ጉዳይ ብሎም የብሔራዊ ጥቅምን ለድርድር አለመቅረብ እንዳለባቸው አጽንዖት ሰጥተዋል። ይህም የሁሉም ኃላፊነት መሆኑን ገልጸዋል።
አዲስ ዘመን ሰኔ 2/2012አስቴር ኤልያስ